Sanco hoop nuwe aanbod sal busstaking beëindigPendelaars wag op taxi’s by die Nyanga-staanplek te midde van ŉ landswye staking deur busbestuurders (18 April 2018). Foto: Ayanda Ndamane/ANA Die burgerregtegroep Sanco (South African National Civic Organisation) het Sondag gesê hy hoop ŉ nuwe loonaanbod sal ŉ einde bring aan die landswye busstaking. Die organisasie het partye gemaan om die loononderhandelings, wat ŉ dooipunt bereik het, te finaliseer om die uitgerekte busstaking tot ŉ einde te bring, het Jabu Mahlangu, woordvoerder vir Sanco, gesê. Die onderhandelingsraad en die Kommissie vir Versoening, Bemiddeling en Arbitrasie (KVBA) het ŉ aanbod van 8.75% vir die eerste jaar en 8.25% vir die tweede jaar voorgestel, het hy verduidelik. Werkers staak al byna ŉ maand lank, en eis ŉ verhoging van 9%. Mahlangu het gesê pendelaars kan nie bekostig dat die busstaking verder voortduur nie. “Dit vir sommige van hulle maande duur om te herstel van die impak wat die staking gehad het op hul uitgawes.” Alhoewel ander openbarevervoerverskaffers uit die staking voordeel getrek het, is pendelaars die swaarste getref. Hulle het in sommige gevalle laat opgedaag by die werk, of laat by die huis gekom, hul veiligheid was in gedrang en sommige het werksverliese gely. “Sommige pendelaars moes hoërentekoerslenings aangaan om die ekstra uitgawe te dek,” het Mahlangu bygevoeg.